ARRONDO ALDASORO (EH Bildu, 2016-02-04):
Telleria jauna, espero dut ibaien izenak eta koloreez gain, zerbait gehiago ulertu izana. Aernnova izan da bai proposamen honen jatorria, baina lehen aipatu den bezala, adibide ugari ditugu Araban, Bizkaian eta Gipuzkoan eta baita ere Nafarroan, egoera berdina irudikatzen dutenak.
Lehen batzuk aipatu ditut, beste batzuk ere, agian batzuk ez hain ezagunak badaude, Ingemar, Gometegui eta azken batean Nafarroa aipatu dudanez, hor dugu TRV-ren kasua ere bai.
Hala ere, argi geratu zait gauza bat, zuk, gaur egun dagoena nahikoa dela defendatzen duzula, gaur egun dagoenarekin bermatu daitekeela, zure ustez, bermatu beharrekoa. Eta guk ikusten duguna da guztiz kontrakoa, gaur egun dagoena ez dela nahikoa, eta horregatik egun batean eta beste batean gertatzen ari direla Aernnova bezalako bidegabekeriak. Eta horren aurrean guk benetan, sinesten dugu eta uste dugu, instituzioek zerbait gehiago egin dezakegula.
Begira, kuriosoa da, TRV Nafarroako enpresaren kasua oso antzekoa esan dugu dela. Diru publikoa jaso duen enpresa batek, etekinak izan dituen enpresak, orain erregulazio espedientea eta kaleratzeak, nola ez, iragarri ditu. Zer eskatu dute langileak? Sindikatu guztiak? Gu hemen eskatzen ari garena nolabait, jasotako diru publikoaren erabilpenaren justifikazioa exigitu behar zaiola enpresari, aurre egin behar zaiola enpresari, ezin dela diru publikoa jaso munduan zehar dituen enpresak mantentzeko, bertakoa hondoratzen uzten duen bitartean.
Eta ez dakit ikusi zenuten, baina egin zen manifestazioan nik uste dut hemen gauden ia talde politiko guztien ordezkariak egon zirela, eta Nafar Parlamentuan talde guztien babesa jaso zutela langile hauek. Uste dut gaur hemen ikusten ari garenaren ondorioz, oraindik oso urruti gaudela Legebiltzar honetan egoera horretatik, tamalez. Tamalez diot.
Bestalde, esaten da hori ere behin eta berriro errepikatzen da Legebiltzar honetan. Ezin dugu hori egin, ez dugu ahalmenik, hori esparru pribatua da, arauak ez digu usten horrelakorik egiten, ez da legala, ezinezkoa da. Nik lehen aipatu dut, borondatea baldin badago, aukera egongo litzateke denon artean topatzeko arauak egiteko modua. Borondatea egongo balitz. Problema da ez dagoela.
Eta guk Talde Popularrari gauza bat argi utzi nahi diogu, gure proposamenak ez du egin nahi enpresaren kontra. Gure proposamenak langileak eta enplegua babestu nahi du. Eta arau bat egotea berez ere, nik lehen aipatu dut Bizkaiko araua. Zerbait positiboa da. Existitzen da. Hartu dezagun bide horretatik zerbait gehiago egiteko aukera hiru lurraldetarako.
Eta arau horrek egoteak edo bat egotea esan nahi du ez dela azarorik egongo, ez dela erregulazio espedienterik egongo, ez dela kaleratzerik egingo? Ba ez. Badakit. Ez. Baina bai ipiniko zaio beste oztopo bat. Bai, zailago ipiniko zaie bidegabekeriak egin nahi dituztenei. Eta hor ez daude ere enpresa guztiak. Daude daudenak eta dakizkigunak. Eta horiei oztopoak ipini behar zaizkie eta aurre egin behar zaie. Bidegabekeriak egin nahi dituztenei. Eta gu behintzat horretaz ari gara hitz egiten.
Beste adibide bat jarriko dut. Egun hauetan ezagutu dugu Gamesako kasua. Gamesa ere izan da enpresa bat diru pila jaso duena sorreratik, administrazioen aldetik, babesa eta abar. Orain badirudi beste enpresa batek Siemensek erosteko asmoa edo aukera egon daitekeela. Eta arriskuan dago erabakigunea ere ez den hemen mantenduko edo mantenduko den.
Ba nik uste dut instituzioak ez bakarrik ardura, ardura eta neurriak hartzeko egin beharra dugula. Eta guk nolabait horregatik defendatzen dugu defendatzen duguna. Eta uste dugu egingarria dela, borondatea egonda egingarria dela.
Ikusten dut gaur ez dela aterako guk adostutako erdibidekoa ere, ez dela pausotxo bat emango ere. Guk ez dugu ezer erretiratu Tellería jauna. Gu saiatu gara norabide onean zerbait adosten. Ez dela gaur aterako baina ziur gaude berandu baino lehenago Legebiltzar honetan horrelako neurriak hartu beharko direla, eta hartuko direla beharrezkoak direlako gure artean dauden milaka eta milaka langileak babesteko. Eta herri honetan Araba, Gipuzkoa eta Bizkaiko enplegua babesteko ere.
Beraz jarraituko dugu aurrerantzean ere eztabaidarekin, eta bitartean animo indarra Aernnovako langileei eta guk behintzat borrokan jarraituko dugu.